തങ്കശേരിക്ക് തിളക്കമേറും വരുന്നു 10 കോടിയുടെ പദ്ധതി കൊല്ലം: വൈദേശികാധിപത്യത്തിന്റെ ഉയര്ച്ച താഴ്ചകള്ക്ക് സാക്ഷിയായ തങ്കശേരിയുടെ പൈതൃകം പുനസൃഷ്ടിക്കാന് 10 കോടിയുടെ പദ്ധതി വരുന്നു. സംസ്ഥാന ടൂറിസം വകുപ്പിന്റെ നേതൃത്വത്തില് രൂപരേഖ തയ്യാറാക്കല് ജോലികള്ക്ക് തുടക്കമായി. പോര്ച്ചുഗീസുകാരുടെയും ഡച്ചുകാരുടെയും ബ്രിട്ടീഷുകാരുടെയും താവളമായിരുന്ന തങ്കശേരിയുടെ പൗരാണികത നിലനിറുത്തി മനോഹരമായ തെരുവാക്കുകയാണ് ലക്ഷ്യം.1936ല് ബ്രിട്ടീഷുകാര് നിര്മ്മിച്ച കാവല് ആര്ച്ച് ആണ് ചരിത്ര സ്മാരകങ്ങളില് പ്രധാനപ്പെട്ട ഒന്ന്. ബ്രിട്ടീഷ് ആധിപത്യത്തിലായിരുന്ന തങ്കശേരിയെയും രാജഭരണത്തിലായിരുന്ന തിരുവിതാംകൂറിനെയും അതിരിട്ടിരുന്ന ഈ ആര്ച്ച് ഇപ്പോള് ജീര്ണാവസ്ഥയിലാണ്. വിദേശ ആധിപത്യത്തിന്റെ മറ്റൊരു സ്മാരകമാണ് ബ്രിട്ടീഷുകാര് നിര്മ്മിച്ച എക്സിക്യുട്ടീവ് മജിസ്ട്രേറ്റ് കെട്ടിടം. ഇപ്പോള് പോസ്റ്റ് ഓഫീസായി പ്രവര്ത്തിക്കുന്ന കെട്ടിടത്തില് ജയില് വരെ ഉണ്ടായിരുന്നു. നൂറ്റാണ്ടുകള് പഴക്കമുള്ള ഈ കെട്ടിടം പുനരുദ്ധരിച്ചു ചരിത്ര മ്യൂസിയമാക്കി മാറ്റും. ബ്രിട്ടീഷുകാരുടെയും ഡച്ചുകാരുടെയും മൃതദേഹങ്ങള് സംസ്കരിച്ചിരുന്ന സെമിത്തേരി കാടു കയറി ആരും ശ്രദ്ധിക്കാത്ത ഇടമായി. ഇതു പുനരുദ്ധരിച്ചു ചെടികള് വച്ചു പിടിപ്പിച്ച് മനോഹരമാക്കും. എം. മുകേഷ് എം.എല്.എയുടെ ശ്രമഫലമായി ആദ്യ ഘട്ടത്തില് രണ്ടു കോടി രൂപ സര്ക്കാര് അനുവദിച്ചു. പദ്ധതി ഇങ്ങനെ കാവല് ആര്ച്ച് മുതല് തങ്കശേരി വരെ റോഡ് നവീകരണം റോഡിന് സൗന്ദര്യമേകാന് അലങ്കാര വിളക്കുകള് കാവല് ആര്ച്ച് ഗേറ്റ് നവീകരണം എക്സിക്യുട്ടീവ് മജിസ്ട്രേറ്റ് കെട്ടിടം.ചരിത്ര മ്യൂസിയമാക്കും .......................... വിശാലമായ ചരിത്രം കൊല്ലം നഗരകേന്ദ്രത്തില് നിന്നു നാലു കിലോമീറ്റര് അകലെയാണ് തങ്കശേരി. നൂറ്റാണ്ടുകളായി വിദേശ രാജ്യങ്ങളുമായി വ്യാപാരബന്ധം ഉണ്ടായിരുന്ന നാട്. പോര്ച്ചുഗീസുകാരുടെയും ഡച്ചുകാരുടെയും പിന്നീട് ബ്രിട്ടീഷുകാരുടെയും താവളമായിരുന്നു. ഡച്ച് കോട്ടയുടെ അവശിഷ്ടങ്ങള് തങ്കശേരിയില് കാണാം. പൊളിഞ്ഞുവീഴാറായ ചില ഭാഗങ്ങള് മാത്രമേ ഇന്ന് ബാക്കിയുള്ളൂ. തങ്കശേരിയില് ഇന്നും ആംഗ്ലോ ഇന്ത്യന് സമൂഹത്തിലെ അംഗങ്ങള് താമസിക്കുന്നുണ്ട്. പുരാതന ആംഗ്ലോ ഇന്ത്യന് ബംഗ്ലാവുകള് തങ്കശേരിയില് ഉണ്ടായിരുന്നു. മൂന്നു ബംഗ്ലാവുകള് ഇപ്പോഴും കാഴ്ചയില് സുന്ദരമാണ്. തങ്കശേരിയിലെ ലൈറ്റ്ഹൗസാണ് മറ്റൊരു ആകര്ഷണീയത്. ........................ 10 കോടി: തങ്കശേരി പൈതൃക പദ്ധതിക്ക് അനുവദിച്ച തുക 99 ഏക്കര്: തങ്കശേരിയുടെ വിസ്തൃതി 502 വര്ഷം: തങ്കശേരി ചരിത്രത്തിന്റെ പഴക്കം .........................